CELEX: 62017TN0147
Language: el
Date: 2017-03-02 00:00:00
Title: Υπόθεση T-147/17: Αγωγή της 2ας Μαρτίου 2017 — Αναστασόπουλος κ.λπ. κατά Συμβουλίου και Επιτροπής

26.6.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 202/20
            
         Αγωγή της 2ας Μαρτίου 2017 — Αναστασόπουλος κ.λπ. κατά Συμβουλίου και Επιτροπής
   (Υπόθεση T-147/17)
   (2017/C 202/34)
   Γλώσσα διαδικασίας: η γαλλική
   
      Διάδικοι
   
   
      Ενάγοντες: Νικόλαος Αναστασόπουλος (Νέα Ερυθραία, Ελλάδα), Αριστείδης Αναστασόπουλος (Νέα Ερυθραία), Αλεξία Αναστασοπούλου (Νέα Ερυθραία), Μαρία-Μυρτώ Αναστασοπούλου (Νέα Ερυθραία), Σοφία Βέλλιου (Κηφισιά, Ελλάδα) (εκπρόσωποι: Κ. Φλώρος και Μ. Μενγκ-Παπαντώνη, δικηγόροι)
   
      Εναγόμενοι: Συμβούλιο της Ευρωπαϊκής Ένωσης και Ευρωπαϊκή Επιτροπή
   
      Αιτήματα
   
   Οι ενάγοντες ζητούν από το Γενικό Δικαστήριο:
   
               —
            
            
               να κρίνει την παρούσα αγωγή παραδεκτή και βάσιμη·
            
         
               —
            
            
               να κάνει δεκτά τα αιτήματά τους περί καταβολής αποζημιώσεως ποσού 123 442 ευρώ στον πρώτο ενάγοντα, 61 721 ευρώ σε έκαστο των τριών επόμενων και 120 900 ευρώ στην πέμπτη εξ αυτών, ή, επικουρικώς, ποσού 38 227,20 ευρώ, 19 107,60 ευρώ και 37 440 ευρώ αντίστοιχα, πλέον νομίμων τόκων σε κάθε περίπτωση·
            
         
               —
            
            
               να καταδικάσει τους εναγομένους στα δικαστικά έξοδα, ανεξάρτητα από την έκβαση της δίκης.
            
         
      Λόγοι και κύρια επιχειρήματα
   
   Προς στήριξη της αγωγής τους, οι ενάγοντες επικαλούνται παραβίαση της θεμελιώδους αρχής της απαγορεύσεως των διακρίσεων, υπό την πτυχή αυτής που επιβάλλει τη διαφορετική μεταχείριση ανόμοιων καταστάσεων, καθώς και παράβαση του άρθρου 21 του Χάρτη των Θεμελιωδών Δικαιωμάτων της Ευρωπαϊκής Ένωσης (στο εξής: Χάρτης), που συγκεκριμενοποιεί την εν λόγω αρχή.
   Επικαλούμενοι σημαντική οικονομική ζημία λόγω της υπαγωγής στον νόμο 4050/12, γνωστό και ως «PSI» (Private Sector Investment), των κρατικών ομολόγων που κατείχαν, διαμαρτύρονται για το γεγονός ότι έτυχαν της ίδιας μεταχείρισης (συμπεριλαμβανομένου του ίδιου ποσοστού haircut) με τα νομικά πρόσωπα, ιδίως με τις τράπεζες και τα ειδικευμένα ταμεία, παρά τις θεμελιώδεις διαφορές τους.
   Καταλογίζουν το γεγονός αυτό στον Πρόεδρο της Ευρωομάδας και/ή στην ίδια την Ευρωομάδα που απαγόρευσαν όχι μόνον την απαλλαγή των φυσικών προσώπων από το haircut, αλλά και οποιοδήποτε μεταγενέστερο μέτρο αντισταθμίσεως, καθώς και στην Επιτροπή που παρέσχε την έγκριση και τη συγκατάθεσή της στην παραβίαση αυτή της προαναφερθείσας αρχής και του άρθρου 21 του Χάρτη, παρά την υποχρέωση που της επιβάλλει το άρθρο 17 ΣΕΕ, όπως αυτό ερμηνεύθηκε με την απόφαση της 20ής Σεπτεμβρίου 2016, Ledra Advertising κ.λπ. κατά Επιτροπής και ΕΚΤ (C-8/15 P έως C-10/15 P, EU:C:2016:701).